Predkladacia správa

	Ministerstvo vnútra Slovenskej republiky predkladá návrh nariadenia vlády Slovenskej republiky o kategorizácii územia Slovenskej republiky podľa § 6 ods. 4 zákona Národnej rady Slovenskej republiky č. 42/1994 Z. z. o civilnej ochrane obyvateľstva.

Návrh upresňuje doterajšiu právnu úpravu obsiahnutú v nariadení vlády Slovenskej republiky č. 166/1994 Z. z. o kategorizácii územia Slovenskej republiky v znení nariadenia vlády Slovenskej republiky č. 25/1997 Z. z. 

Návrh nariadenia vlády Slovenskej republiky o kategorizácii územia Slovenskej republiky predkladáme z dôvodu prijatia zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov, čím vznikla potreba prehodnotenia kategorizácie územia Slovenskej republiky podľa nových územných obvodov obvodných úradov do kategórií z hľadiska možnosti vzniku mimoriadnych udalostí v dôsledku živelnej pohromy, havárie, alebo katastrofy.

Kategorizácia územia naväzuje na analýzu územia Slovenskej republiky z hľadiska možných mimoriadnych udalostí a je potrebná na vykonávanie opatrení civilnej ochrany diferencovane podľa ohrozenia. Má vplyv na efektívne vynakladanie finančných prostriedkov v tom, aby sa jednotlivé opatrenia nevykonávali na celom území republiky, ale len na tom území, kde je to nevyhnutne potrebné.

Návrh nariadenia vlády Slovenskej republiky svojou filozofiou, zameraním, konštrukciou a hlavnými obsahovými bodmi nepredpokladá dopad na životné prostredie ani dopad na zamestnanosť. Vzhľadom na jeho zameranie a obsahovú stránku nie je potrebné jeho prerokovanie v Rade hospodárskej a sociálnej dohody Slovenskej republiky.

Nemá žiadny dopad na štátny rozpočet, z čoho nevyplýva potreba spracovania osobitnej doložky finančných, ekonomických, environmentálnych vplyvov a vplyvov na zamestnanosť. Návrhom nariadenia vlády Slovenskej republiky                            sa nepredpokladá dopad na rozpočty obcí ani vyšších územných celkov.